След като на 2 декември 1805 г. французите разгромяват австрийските войски в битката при Аустерлиц, с което Австрийската империя е извадена от войната на третата антифренска коалиция срещу Франция, пътят на французите към Италия се оказва свободен. На следващата 1806 г. френските войски завладяват Неаполитанското кралство, след което Наполеон провъзгласява съпруга на Жули за крал на Неапол и Сицилия, а тя получава титлата "Кралица на Неапол и Сицилия". Жули обаче не бърза да се установи в новите владения на съпруга си и остава в Париж до април 1808 г., когато е изпратена в Италия като опора на съпруга си при потушаването на антифренското въстание в страната.